## El Museu de les Ciències oferix la conferència ‘La vida secreta de les estreles’

*** La xarrada, d’accés lliure fins a completar l’aforament, serà impartida per l’astrofísica Sara Rodríguez este dimecres 10 de desembre a partir de les 19:00 hores en l’Auditori Santiago Grisolía**

El Museu de les Ciències ha organitzat la conferència ‘La vida secreta de les estreles’ impartida per l’astrofísica Sara Rodríguez Berlanas, doctora i investigadora de l’Institut d’Astrofísica de Canàries (IAC) i que tindrà lloc este dimecres 10 de desembre a partir de les 19:00 hores.

En la seua conferència ‘La vida secreta de les estreles’ l’astrofísica Sara Rodríguez revelarà al públic com es formen, evolucionen i finalment s’extingixen estes gegantes còsmiques. En el segle XX, el cèlebre divulgador científic Carl Sagan va explicar que els sers humans estem intrínsecament connectats amb l’univers, i que essencialment som pols d’estreles. Esta afirmació revela una veritat fascinant: la majoria dels elements que componen el nostre cos van ser forjats en el cor mateix de les estreles, i molts d’ells van arribar a nosaltres a través de les explosions de supernova, resultat de la mort d’estreles massives.

Igual que els sers vius, les estreles naixen, viuen i moren, cada una seguint el seu propi camí evolutiu influenciat per diversos factors. En esta xarrada, s’explorarà en profunditat la vida i la mort de les estreles de gran massa, per a conéixer l’interior estel·lar i examinar els mecanismes que generen quantitats colossals d’energia. Gràcies als avanços en la cartografia estel·lar i a les futures observacions a gran escala, s’està més prop que mai de desentranyar els misteris que encara envolten la fascinant vida estel·lar.

Fecha: 09/12/2025